送呂憲帥維揚
作者：喻良能
朝代：宋

paragraphs: 讀我宋實錄，元豐治明昌。
五年九月中，上特開天章。
從容謂輔臣，邊民疲可傷。
呂獨爲朕言，他人終未嘗。
已乃命正獻，由定帥維揚。
學士加大稱，庸以示寵光。
移鎮未去久，趣歸總臺綱。
爾來九十年，誰其踵遺芳。
我公嫡孫行，祖烈蔚載揚。
持節古閩粵，攝事今福唐。
仁風雜和氣，盎盎如春陽。
甿謠玉律響，圜扉春草長。
英聲飛九重，御屏書益詳。
廣陵大都會，經理須才良。
擁麾往鎮之，非公諒誰當。
延閣陞寶書，恩綸湛洋洋。
左符分淮海，西顧寬巖廊。
想見入境初，快覩爭星凰。
折衝向樽俎，宣威謝金湯。
行看有鋒召，衮衣侍虞皇。
賤子一何幸，竊庇逾兩霜。
誤蒙剡薦牘，名徹凝旒傍。
受恩未知報，肝膽徒激昂。
唯祈轉洪鈞，復立弟子行。